Ole Sohn (SF), 2003-03-20:
For at man kan følge ordentligt med i Folketingets debatter, specielt når ministeren tager ordet, hænder det, at man er nødt til at gribe fat i en ordbog for at finde ud af, hvad det egentlig er, ministeren siger - hvis ministeren vil høre efter - og jeg var efter ministerens indlæg nødt til at gå over og kigge i Folketingets udvalg af ordbøger for at finde ud af, hvad ministeren egentlig mener, når han siger en task force?
Jeg slog op i Politikens store ordbog, og det nærmeste, jeg kunne komme task force, var en taskenspiller, en tryllekunstner, som spiller på øjenbedrag.
Nej, det kan ikke passe, tænkte jeg.
Så slog jeg op i Den Store Danske Encyklopædi, for der bruger man jo stadig væk et komplet og samfundsbærende sprog, dansk, og det nærmeste, man kommer dér, er taskegofer, som er en pølseformet gnaver, der er i familie med det nordamerikanske egern, så det kan nok heller ikke være dét.
Det viste sig, at jeg måtte over i en engelsk ordbog for at finde ud af, at det faktisk betyder en kommandostyrke, eller - med den lidt mærkelige måde, vi oversætter på - en arbejdsgruppe med en særlig opgave.
Så vidste jeg, at det var det, det gik ud på, og så kunne jeg forbinde det med emnet musik.
Men en taskenspiller har jo også lidt med musik at gøre.
Når man i et ordførerindlæg om musik skal have alle aspekter med bredt set, bliver det vanskeligt at komme rundt i alle hjørner.
Ministeren var rundt om en hel del af hjørnerne, men der er noget, jeg synes er ret afgørende at få taget stilling til - om ikke her i dag, så i hvert fald som grundlag for beslutningerne om de videre initiativer, der skal tages på musikområdet - og det er musikskolerne.
Jeg mener, det er ret afgørende, at vi fokuserer på musikskolerne, for det er rent faktisk der, den musiske fødekæde starter, og så kan man måske godt sige, som ministeren foreslog, at det kan være nødvendigt at lave nogle talenthold på musikskolerne.
Jeg ville se lidt anderledes på det, jeg ville sige på samme måde, som kunstmaleren Asger Jorn i sin tid udtrykte det, at kunstnerisk kvalitet er et udtryk for kvantitativ overflod.
Jeg mener faktisk, det er vigtigt at holde sig for øje.
Der findes nemlig undersøgelser - senest har en tysk forsker arbejdet med det - som viser, at musikken betyder utrolig meget, ikke alene for den enkelte og for udviklingen af det hele menneske, men musik har også en fantastisk positiv indvirkning på børn og unges mulighed for at øge deres indlæringsevne i andre fag, øge koncentrationen, gøre børnene flinkere ved hinanden og i det hele taget hæve deres intelligenskvotient.
På den måde spiller de musiske fag en fantastisk stor rolle, både direkte og indirekte, og derfor er jeg helt enig i, at der skal gøres meget for at udvikle musikken i Danmark, den danske musik.
Jeg vil bruge de kommende måneder til dels at følge nogle af de konferencer, ministeren er indkaldt til, dels også nøje følge, om handling følger ord, sådan at vi oplever, at der bliver tilført flere midler. Hvis vi tager musikskolerne igen, så er virkeligheden jo, at den målsætning, som Folketinget havde, da vi startede, om, at statens andel skulle svare til 25 pct. af musikskolernes budget, simpelt hen ikke er opfyldt.
Og med den stramme økonomiaftale, kommunerne er underlagt, så sker der desværre det, at forældrebetalingen stiger og stiger og stiger, og så er faren for social skævvridning til stede også blandt de unge, der går på musikskolerne. Derfor er det vigtigt både med den indholdsmæssige side, nemlig hvordan vi udvikler musikken, og at vi sikrer, at der er penge til det. Afslutningsvis vil jeg sige, at jeg faktisk er glad for, at ministeren og i øvrigt også Det Konservative Folkepartis ordfører værnede lidt om nogle af de goder, som SF fik ind under den forrige regering i forbindelse med den rytmiske musik.
Jeg synes, det er fint, at man holder fast i det.
Jeg havde selvfølgelig håbet, at man ikke skar så drastisk i starten, men at man kan se nødvendigheden og vigtigheden af, at det fortsat udvikles.
For at gøre dansk musik til en salgssucces internationalt set må vi sørge for den kulturelle fødekæde. Det kulturelle grundlag for den kunstneriske udvikling inden for musikken er afgørende for, at der også er en erhvervspolitisk vinkel.